Doložka vybraných vplyvov

	1. Základné údaje

	Názov materiálu

	Návrh zákona o e-Governmente (ďalej aj len „návrh zákona“)

	Predkladateľ (a spolupredkladateľ)

	Ministerstvo investícii, regionálneho rozvoja a informatizácie Slovenskej republiky


	Charakter predkladaného materiálu
	☐	Materiál nelegislatívnej povahy

	
	☒	Materiál legislatívnej povahy

	
	☐	Transpozícia/ implementácia práva EÚ

	V prípade transpozície/implementácie uveďte zoznam transponovaných/implementovaných predpisov:
-

	Termín začiatku a ukončenia PPK
	Apríl 2026

	Predpokladaný termín predloženia na pripomienkové konanie
	August 2026

	Predpokladaný termín začiatku a ukončenia ZP** 
	

	Predpokladaný termín predloženia na rokovanie vlády SR*
	Október – november 2026

	

	2. Definovanie problému

	Dnešná právna úprava e-Governmentu bola prijímaná pred vyše desiatimi rokmi a aj napriek jej novelizáciám a zmenám vychádza zo systematiky založenej na stave vecí v roku 2012, nespĺňa teda súčasné požiadavky technologického vývoja, aplikačnej praxe ako ani strategických cieľov informatizácie spoločnosti. Systematika zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov (ďalej aj len „zákon o e-Governmente“) nereflektuje do náležitej a potrebnej miery aktuálne implementačné a aplikačné poznatky, a preto je potrebná a dôvodná  nová právna úprava, reagujúca na uvedené poznatky a sprehľadňujúca normatív do takej miery, aby jeho adresáti dostatočne určitú predstavu o obsahu plnenia zákonných povinností, zastaranej systematiky zákona a nedostatočný rámec pre súčasné digitálne nástroje. Súčasná právna úprava  ustanovuje povinnosti, ktoré majú minimálny alebo žiadny reálny prínos pre zefektívnenie výkonu verejnej moci elektronicky, resp. pre zmysluplnú kontrolu orgánov verejnej moci pri tomto výkone, preto je žiadaná ich úprava alebo v niektorých prípadoch úplné vypustenie. 
Ministerstvo investícií, regionálneho rozvoja a informatizácie Slovenskej republiky (ďalej aj len „MIRRI“ alebo „predkladateľ“) predkladá návrh zákona na základe úlohy B.1. z uznesenia vlády Slovenskej republiky č. 766 z 18. decembra 2024. 

	3. Ciele a výsledný stav

	Cieľom návrhu zákona je, vychádzajúc z aplikačnej praxe a s ohľadom na technologický vývoj, zrevidovať úpravu elektronizácie výkonu verejnej moci, aby do budúcna sledovala ciele definované v Národnej koncepcii informatizácie verejnej správy (NKIVS).
Predkladateľ sa preto rozhodol vykonať komplexnú revíziu právnej úpravy e-Governmentu po vyše desiatich rokoch účinnosti zákona o e-Governmente, ktorú predpokladal aj legislatívny zámer, najmä pre potreby digitálnej transformácie, ktorá bude zohľadňovať už existujúcu úpravu najmä na úseku dátovej transformácie a pravidiel používania systémov umelej inteligencie. Okrem toho sa ustanovia základné pravidlá pre oblasť úradného postupu, ktorý nie je konaním a dnešná právna úprava zákona o e-Governmente sa naň nevzťahuje.
Na účely sprehľadnenia zákonnej úpravy je cieľom návrhu zákona upustiť od detailných technických úprav, ako aj inštitútov, ktoré v oblasti elektronického výkonu verejnej moci nenaplnili svoj účel. Pre bežného používateľa sa predpokladá prijateľnejší a dostupnejší samotný spôsob elektronickej komunikácie s orgánmi verejnej moci, ako aj prístup k nej. 
Návrh zákona je aj naďalej postavený na inštitútoch a konceptoch, ktoré sa v aplikačnej praxi osvedčili a ktoré sú použiteľné aj do budúcna v procesoch výkonu verejnej moci a v rámci naplnenia princípov digitálnej transformácie verejnej správy. Ide napr. o využitie princípu „jedenkrát a dosť“ na účely riadneho zabezpečenia zdieľania a výmeny údajov pri výkone verejnej moci, či o rozšírenie centrálneho doručovania. 
Zároveň je cieľom návrhu zákona upraviť právny základ pre sprístupnenie informačných technológií verejnej správy v správe “štátu” na použitie v širšom okruhu právnych vzťahov. 

	4. Dotknuté subjekty

	Orgány verejnej  moci a orgány riadenia podľa zákona č. 95/2019 Z. z. o informačných technológiách vo verejnej správe a o zmene a doplnení niektorých zákonov (ďalej aj len „zákon o ITVS“), právnické osoby, fyzické osoby podnikatelia, fyzické osoby.

	5. Alternatívne riešenia

	Alternatívne riešenia boli posudzované v rámci prípravy a schvaľovania legislatívneho zámeru, z ktorého návrh zákona vychádza. Novelizácia zákona o e-Governmente by nedokázala sprehľadniť právnu úpravu v oblasti elektronického výkonu pôsobnosti orgánov verejnej moci, a  to aj vzhľadom na množstvo noviel, ktoré zákon o e-Governmente menili. Predložený návrh zákona koncepčne vyčistí a sprehľadní právnu reguláciu v riešenej oblasti. Zároveň zavádza nové postupy a precizuje právne inštitúty elektronického postupu a komunikácie do takej miery, že jej začlenenie do už existujúcej platnej a účinnej právnej úpravy pôsobilo zmätočne, neprehľadne a zvyšovalo by riziko vysokej miery implementačných nedostatkov, či porušení povinnosti postupovať v súlade so zákonom. 

Nulový variant - v prípade, ak by neboli vykonané zmeny, ktoré sú predmetom návrhu, by aktuálne znenie zákona nezodpovedalo dnešným požiadavkám na reguláciu v tejto oblasti. 

	6. Vykonávacie predpisy

	Predpokladá sa prijatie/zmena  vykonávacích predpisov?
	☒  Áno
	☐  Nie

	Ak áno, uveďte ktoré oblasti budú nimi upravené, resp. ktorých vykonávacích predpisov sa zmena dotkne:
Bude potrebné nanovo vydať všetky vykonávacie právne predpisy, ktoré sú dnes vydané k zákonu o 
e-Governmente, podľa § 85 ods. 1 písm. a), a d) až g) návrhu zákona a vykonávacie právne predpisy, s ktorými dnes účinný zákon o e-Governmente nepočíta a pôjde teda o úplne nové podzákonné predpisy – podľa § 85 ods. 1 písm. a) a c), odsek 2 písm. a) a podľa § 83 ods. 1.

	7. Transpozícia/implementácia práva EÚ 

	Materiál nie je transpozičným opatrením.
	Uveďte, či v predkladanom návrhu právneho predpisu dochádza ku goldplatingu podľa tabuľky zhody, resp. či ku goldplatingu dochádza pri implementácii práva EÚ. 

	                                                                                                                               ☐ Áno                  ☒ Nie

Ak áno, uveďte, ktorých vplyvov podľa bodu 9 sa goldplating týka: 

	




	

	8. Preskúmanie účelnosti

	K preskúmaniu účelnosti predkladaného materiálu by malo dôjsť pri nasledujúcej novelizácii návrhu zákona, najneskôr však 3 roky od jeho účinnosti. Vzhľadom na navrhovanú účinnosť 1. januára 2028 by k preskúmaniu účelnosti malo dôjsť najneskôr v roku 2031 na základe získaných poznatkov z aplikačnej praxe. Kritériom preskúmania účelnosti budú výsledky kontrol dodržiavania povinností ustanovených zákonom o e-Governmente a doručené podnety k aplikácii zákona v praxi.

	
* vyplniť iba v prípade, ak materiál nie je zahrnutý do Plánu práce vlády Slovenskej republiky alebo Plánu        legislatívnych úloh vlády Slovenskej republiky. 
** vyplniť iba v prípade, ak sa záverečné posúdenie vybraných vplyvov uskutočnilo v zmysle bodu 9.1. jednotnej metodiky.
*** posudzovanie sa týka len zmien v I. a II. pilieri univerzálneho systému dôchodkového zabezpečenia s identifikovaným dopadom od 0,1 % HDP (vrátane) na dlhodobom horizonte.



	9. Vybrané vplyvy  materiálu

	Vplyvy na rozpočet verejnej správy
	☐	Pozitívne
	☐	Žiadne
	☒	Negatívne

	    z toho rozpočtovo zabezpečené vplyvy,         
    v prípade identifikovaného negatívneho 
    vplyvu
	☐	Áno
	☐	Nie
	☒	Čiastočne

	v tom vplyvy na rozpočty obcí a vyšších územných celkov
	☐	Pozitívne
	☒	Žiadne
	☐	Negatívne

	z toho rozpočtovo zabezpečené vplyvy,
v prípade identifikovaného negatívneho vplyvu
	☐	Áno
	☐	Nie
	☐	Čiastočne

	Vplyv na dlhodobú udržateľnosť verejných financií v prípade vybraných opatrení ***
	☐	Áno
	
	
	☐	Nie

	Vplyvy na limit verejných výdavkov
	☐	Pozitívne
	☒	Žiadne
	☐	Negatívne

	Vplyvy na podnikateľské prostredie
	☐	Pozitívne
	☒	Žiadne
	☐	Negatívne

	    z toho vplyvy na MSP

	☐	Pozitívne
	☐	Žiadne
	☐	Negatívne

	    Mechanizmus znižovania byrokracie    
    a nákladov sa uplatňuje:
	☐	Áno
	
	
	☐	Nie

	Sociálne vplyvy
	☐	Pozitívne
	☒	Žiadne
	☐	Negatívne

	Vplyvy na životné prostredie
	☐	Pozitívne
	☒	Žiadne
	☐	Negatívne

	Materiál je posudzovaný podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov
	☐	Áno
	
	
	☒	Nie

	Vplyvy na informatizáciu spoločnosti
	☒	Pozitívne
	☐	Žiadne
	☐	Negatívne


	Vplyvy na služby verejnej správy pre občana, z toho
	
	
	
	
	
	

	    vplyvy služieb verejnej správy na občana
	☐	Pozitívne
	☒	Žiadne
	☐	Negatívne

	    vplyvy na procesy služieb vo verejnej správe
	☐	Pozitívne
	☒	Žiadne
	☐	Negatívne


	Vplyvy na manželstvo, rodičovstvo a rodinu
	☐	Pozitívne
	☒	Žiadne
	☐	Negatívne



	10. Poznámky

	K vyznačenému vplyvu na rozpočet verejnej správy
Pozitívny vplyv na rozpočet verejnej správy možno očakávať ukladaním pokút pre neplnenie povinností vyplývajúcich zo zákona, pričom zákon ustanovuje skutkové podstaty správnych deliktov pre porušenia povinností s osobitnými sadzbami pokút. Počet a výšku uložených pokút nie je vopred možné identifikovať a kvantifikovať. 
Materiálom sa navrhujú zmeny, ktoré súvisia najmä s úpravou ÚPVS a jeho modulov. Implementácia navrhovaných opatrení v informačných systémoch sa predpokladá financovať z rozpočtovej kapitoly MIRRI SR po navýšení rozpočtovej kapitoly MIRRI SR. Ide predovšetkým o navrhované zmeny v oblasti týkajúcej sa najmä doručovania do schránok eDesk ÚVPS cez kvalifikovanú služby registrovaných zásielok vrátane možnosti doručovať medzi fyzickými a právnickými osobami cez túto službu (§ 68 návrhu zákona); aktivácie schránok fyzických osôb podnikateľov na doručovanie (§ 83 návrhu zákona); zavedenie možnosti uznanej autorizácie novými spôsobmi (§ 39 návrhu zákona); doručovanie cez centrálne úradne doručovanie aj osobám bez zriadenej elektronickej schránky či už do zahraničia alebo Slovenskej republiky. 
Bližšia špecifikácia zmien a povinností a vyčíslenie nákladov sú rozpracované v prílohe - Analýza vplyvov na rozpočet verejnej správy, ako aj v dôvodovej správe k návrhu materiálu.
K vyznačenému vplyvu na informatizáciu
Návrh zákona má pozitívny vplyv na informatizáciu spoločnosti z dôvodu zavedenia povinnosti elektronickej komunikácie povinných osôb aj v rámci úradného postupu. Účelom je zabezpečiť, aby sa základné procesné garancie a technicko-právne pravidlá upravené pre konanie (najmä pravidlá elektronickej identifikácie a autorizácie, náležitostí elektronického podania, vydávania elektronického úradného dokumentu a jeho doručovania) primerane uplatnili aj v úradnom postupe, keď je dotknutý priamo koncový používateľ. Zavedením povinnosti nebude dochádzať k fragmentácií pravidiel medzi dvoma režimami čím koncový používateľ získa predvídateľné postavenie bez ohľadu na to, či ide o konanie alebo úradný postup. Cieľom je dosiahnuť súlad pravidiel, odstrániť potrebu duplicitných úprav a zabezpečiť, aby elektronické služby boli v úradnom postupe rovnako dôveryhodné a účinné ako v konaní.
Návrh zákona mení aj pravidlá zriaďovania elektronických schránok. Zmenou je, že oproti súčasnej právnej úprave je povinné zriaďovanie schránok aj pre fyzické osoby podnikateľov. 
Povinná aktivácia umožní podnikateľom prijímať úradné rozhodnutia a oznámenia elektronicky, čo zrýchli procesy a zníži potrebu osobného kontaktu s úradmi. Elektronická komunikácia eliminuje potrebu tlače, poštovného a osobných návštev úradov, čo vedie k úspore času a nákladov pre podnikateľov.
Keďže ide však o veľkú a heterogénnu skupinu osôb, zákon predpokladá zriaďovanie týchto schránok postupne, po skupinách fyzických osôb podnikateľov. Ktorej skupine sa v akom termíne zriadia a aktivujú elektronické schránky ustanoví vykonávací predpis, pričom analýza vplyvov k tejto zmene bude riešená v rámci tohto vykonávacieho predpisu.
Navrhované zmeny si vyžadujú aj iné úpravy ÚPVS, resp. spoločných modulov v súvislosti s novými povinnosťami týkajúcimi sa najmä doručovania do schránok eDesk ÚVPS cez kvalifikovanú služby registrovaných zásielok vrátane možnosti doručovať medzi fyzickými a právnickými osobami cez túto službu; zavedenia možnosti uznanej autorizácie novými spôsobmi; doručovania cez centrálne úradne doručovanie aj osobám bez zriadenej elektronickej schránky či už do zahraničia alebo Slovenskej republiky; obmedzenia oprávnenia na zobrazovanie histórie aktivít v elektronickej schránke na vybrané typy zastupovaní; automatického zriaďovania schránok držiteľom alternatívneho autentifikátora pri prvom prihlásení; mazania elektronických schránok po 3 rokoch od úmrtia fyzickej osoby alebo zániku identity. 
Bližšia špecifikácia vplyvov je rozpracovaná v prílohe - Analýza vplyvov na informatizáciu spoločnosti.

	11. Kontakt na spracovateľa

	JUDr. Michal Cenkner, PhD., oddelenie metodiky a kontroly, sekcia informačných technológií verejnej správy, Ministerstvo investícii, regionálneho rozvoja a informatizácie SR, email: michal.cenkner@mirri.gov.sk

	12. Zdroje

	Interné kapacity predkladateľa a podriadených organizácií, aplikačná prax, iné podnety odbornej verejnosti a orgánov verejnej moci a výstupy z vykonaných kontrol podľa § 56a zákona o e-Governmentu.


	13. Stanovisko Komisie na posudzovanie vybraných vplyvov z PPK č. 047/2026
(v prípade, ak sa uskutočnilo v zmysle bodu 8.1 Jednotnej metodiky)

	
	☐  Súhlasné 
	☐  Súhlasné s návrhom na dopracovanie
	☒  Nesúhlasné


Uveďte pripomienky zo stanoviska Komisie z časti II. spolu s Vaším vyhodnotením:
K doložke vybraných vplyvov
Komisia žiada v doložke vybraných vplyvov dopracovať bod 2. Definovanie problému, bod 3. Ciele a výsledný stav, bod 5. Alternatívne riešenia a bod 8. Preskúmanie účelnosti.
Odôvodnenie: Problémy sú opísané príliš všeobecne a skôr vyjadrujú potrebu novej právnej úpravy než konkrétne nedostatky súčasného stavu. V súlade s metodikou majú byť problémy pomenované vecne a konkrétne, napríklad cez nepostačujúcu úpravu úradného postupu, zastaranú systematiku zákona a nedostatočný rámec pre súčasné digitálne nástroje.
Ciele sú takisto formulované skôr ako opis legislatívneho postupu než ako konkrétny výsledný stav, ktorý sa má návrhom dosiahnuť. Chýba jasné pomenovanie, čo sa má po prijatí zákona zmeniť v praxi, ako aj vecne uchopiteľné ukazovatele, podľa ktorých bude možné neskôr posúdiť naplnenie cieľov.
Uvedenie, že alternatívy boli posudzované už pri legislatívnom zámere, Komisia nepovažuje za dostatočné. Doložka má stručne uviesť, aké relevantné varianty boli zvažované a prečo neboli zvolené, napríklad novelizácia existujúceho zákona namiesto prijatia nového zákona alebo iný rozsah navrhovaných zmien.
Preskúmanie účelnosti je formulované príliš všeobecne a bez konkrétnych ukazovateľov. „Priebežné“ preskúmanie účelnosti nie je dostatočné. V súlade s Jednotnou metodikou na posudzovanie vybraných vplyvov je potrebné uviesť konkrétnejší a presnejší časový rozsah vyhodnotenia plnenia cieľov. Chýbajú merateľné alebo aspoň vecne určité kritériá, podľa ktorých bude možné vyhodnotiť, či zákon splnil svoje ciele, napríklad rozsah elektronizácie úradného postupu, využívanie nových nástrojov alebo počet aktivovaných schránok fyzických osôb podnikateľov.
Komisia žiada predkladateľa materiálu v doložke vybraných vplyvov, v časti 9. Vybrané vplyvy, vyznačiť pozitívno-negatívny vplyv na podnikateľské prostredie, vrátane pozitívno-negatívneho vplyvu na malé a stredné podniky  (mechanizmus znižovania  byrokracie sa nevyznačuje). 
Odôvodnenie: V § 69 písm. c) sa hovorí o ukladaní pokút pre neplnenie povinností, vyplývajúcich zo zákona, pričom zákon ustanovuje skutkové podstaty správnych deliktov pre porušenia povinností s osobitnými sadzbami pokút. V časti c) ide o porušenie povinnosti osobou oprávnenou vykonať konverziu, kde môže ísť o podnikateľský subjekt (notár, advokát, poštový podnik, banku, zahraničnú banku, atď.).
Vyhodnotenie pripomienok zo strany predkladateľa: Pripomienky boli zapracované. 
K vplyvom na rozpočet verejnej správy
Komisia žiada v analýze vplyvov na rozpočet verejnej správy uviesť len vplyvy, ktoré vychádzajú priamo z navrhovaných legislatívnych zmien.
Odôvodnenie: Na základe predložených dokumentov nie je možné priamo previazať individuálne zmeny v IT systémoch s paragrafovým znením navrhovaných legislatívnych zmien. Ak niektoré zmeny nevychádzajú priamo z navrhovaných legislatívnych zmien, Komisia ich žiada z analýzy vplyvov na rozpočet vynechať a znížiť celkové výdavky uvedené v analýze vplyvov na rozpočet.
 Komisia žiada v analýze vplyvov na rozpočet verejnej správy detailne vysvetliť náklady na navrhované úpravy a pripraviť rozpočet pre jednotlivé položky s uvedením zdrojov cien.
Odôvodnenie: Na základe uvedených podkladov nie je možné vyhodnotiť adekvátnosť nákladov. 
V časti 2.2.4 Výpočty vplyvov na verejné financie, predkladateľ kvantifikoval dopady podľa jednotlivých okruhov, pričom na rok 2026 je uvedená kvantifikácia spolu v sume 270 000 eur, čo nie je v súlade s kvantifikáciou v tabuľke č. 1/A. Taktiež kvantifikácia v roku 2027 nezodpovedá údaju v tabuľke č. 1/A. V bode č. 11 je uvedené financovanie z POO, ktoré nie je uvedené v tabuľke č. 1/A. Financovanie z POO je potrebné v tabuľke č. 1/A uvádzať v samostatnom riadku. Zároveň sú v roku 2026 vyčíslené výdavky za zdroje EÚ. K týmto prostriedkom je potrebné vyčísliť aj príslušné spolufinancovanie zo ŠR. 
V nadväznosti na ustanovenie čl. I, § 57 Komisia žiada predkladateľa do analýzy vplyvov na rozpočet doplniť finančné vplyvy do tabuľky č. 1/A a tabuľky č. 4/A a časti 2.2.4. súvisiace s úpravou Centrálneho systému evidencie poplatkov Štátnej pokladnice (Úhrady) a jeho integráciou na Modul elektronických platieb (platobný modul) v sume 850 000 eur. Predpokladané čerpanie v rokoch 2027 a 2028 je 315 000 eur, resp. 535 000 eur (v závislosti od rozsahu a postupu implementácie – pred alebo počas implementácie Katalógu poplatkov). Rovnako je potrebné odhadnúť náklady na strane ústredného portálu verejnej správy (ďalej ako „ÚPVS“) a zapracovať tieto náklady do tabuliek č. 1/A  a č. 4/A a do časti 2.2.4.
Odôvodnenie: Vypustenie ustanovení § 5 ods. 5 a 6 zo zákona č. 305/2013 Z. z. a návrh § 57 v novom e-Governmentovom zákone má vplyv na zmenu architektúry riešenia úhrad správnych poplatkov a súdnych poplatkov prostredníctvom ÚPVS za elektronické služby poskytované ÚPVS alebo prístupovými miestami a to tak, že sa na tento účel nepoužije IS PEP (Centrálny systém evidencie poplatkov Prevádzkovateľa systému v rámci služby eKolok), ale Úhrady (Informačný systém Štátnej pokladnice). 
Na základe prvotného oboznámenia sa s návrhom zákona, Komisia predpokladá aj dopad na informačné systémy finančnej správy ako aj dopad na integráciu s ÚPVS. Vzhľadom na krátkosť času nebolo možné určiť výšku finančného dopadu. K tomuto kroku je potrebné vykonať rozsiahlejšiu analýzu so zapojením dodávateľov informačných systémov finančnej správy. Komisia očakáva dopad na vetvu obojsmernej elektronickej komunikácie, ktorú procesne zabezpečuje 6 informačných systémov.  Zároveň Komisia očakáva aj novú integráciu vzhľadom na stav vyplývajúci z návrhu, pri ktorom bude musieť mať správca dane okamžitý online prístup do centrálneho registra elektronických plnomocenstiev, čo by si vyžadovalo integráciu na tento register, aby sa správca dane dozvedel o prípadnej zmene/zrušení plnej moci ktorá spadá do sféry jeho záujmu. Vyčíslenie finančných vplyvov bude zrealizované počas procesu MPK. 
K čl. I, doplnenie ustanovenia k definícii Katalógu poplatkov a jeho použitie v súvislosti s úhradou poplatkov podľa § 57 a k analýze vplyvov na rozpočet: V nadväznosti na schválený Národný projekt Vybudovanie katalógu poplatkov (MetaIS projekt_3527) je potrebné doplniť jeho definíciu a použitie v súvislosti s úhradou správnych poplatkov, súdnych poplatkov a iných platieb v prospech orgánov verejnej moci. Zároveň je potrebné doplniť analýzu vplyvov na rozpočet o sumu 2 633 571,34 eur, ktorá je krytá financovaním z Programu Slovensko a ŠR, z čoho suma 1 761 352,51 eur je určená v prospech NASES (realizátor národného projektu), suma 433 465,67 eur je určená v prospech MV SR (partner projektu), suma 173 762,65 eur v prospech Štátnej pokladnice (partner projektu), suma 46 350,40  eur v prospech MIRRI SR (partner projektu) a suma 46 350,40 eur v prospech MF SR (partner projektu). Okrem toho, je potrebné doplniť tiež sumu 307 173 eur, ktorá bude financovaná zo ŠR z kapitoly MF SR (v rámci financovania služby eKolok na úpravu IS Slovenskej pošty, a. s.). Vo veci finančného detailu a definície Katalógu poplatkov je potrebné kontaktovať odbor rozvoja produktov na sekcii inovácií a rozvoja eGOV služieb MIRRI, resp. NASES. 
S predmetným materiálom je možné súhlasiť len za podmienky, že všetky negatívne vplyvy budú zabezpečené v rámci schválených limitov dotknutých subjektov verejnej správy na príslušné rozpočtové roky, bez dodatočných požiadaviek na rozpočet verejnej správy a celkový limit verejných výdavkov. V tejto súvislosti Komisia žiada upraviť analýzu vplyvov na rozpočet verejnej správy tak, aby z nej nevyplýval nekrytý vplyv a v doložke vybraných vplyvov označiť negatívny, rozpočtovo zabezpečený vplyv na rozpočet verejnej správy. 
Vyhodnotenie pripomienok zo strany predkladateľa: 
Pripomienky boli zapracované.

K vplyvom na podnikateľské prostredie
Komisia žiada predkladateľa o dopracovanie Analýzy vplyvov na podnikateľské prostredie. V prípade, že je to možné, Komisia žiada tieto vplyvy kvantifikovať a vyplniť Kalkulačku nákladov podnikateľského prostredia. Popis a kvantifikáciu sankcií vzorovo aspoň  na jeden podnikateľský subjekt v časti 3.1  s priloženou kalkulačkou nákladov k materiálu. Ak kvantifikácia nie je možná, Komisia žiada v súlade s metodikou kvalitatívne popísať vplyvy v časti 3.4. Analýzy vplyvov na podnikateľské prostredie.
Odôvodnenie: Pri vyznačení vplyvov v súlade s platnou verziou Jednotnej metodiky na posudzovanie vybraných vplyvov je potrebné vždy dopracovať aj patričnú analýzu vplyvov a pri možnej kalkulácii aj pripojiť Kalkulačku nákladov podnikateľského prostredia. 
Vyhodnotenie pripomienok zo strany predkladateľa: 
Komisia žiada vyznačiť pozitívno-negatívny vplyv na podnikateľské prostredie, vrátane pozitívno-negatívneho vplyvu na malé a stredné podniky z dôvodu ustanovenia § 81 písm. c) návrhu zákona, ktorý hovorí o ukladaní pokút pre porušenie povinnosti osobou oprávnenou vykonať konverziu, kde môže ísť o podnikateľský subjekt (notár, advokát, poštový podnik, banku, zahraničnú banku, atď.). 
Metodický postup pre analýzu vplyvov na podnikateľské prostredie ustanovuje: „C: Sankcie a pokuty: vypĺňa sa, ak ustanovenia právneho predpisu zakladajú, rušia či menia výšku sankcií a pokút. Kvantifikované vplyvy (v eurách na PP) sa rozdelia na tie, ktoré podnikateľom zvyšujú náklady a na tie, ktoré znižujú náklady. V prípade objektívnej nedostupnosti požadovaného údaja použite expertný odhad. Ide o ročný vplyv na PP v eurách. Bližší metodický postup ku kvantifikáciám sankcií a pokút je uvedený v Kalkulačke nákladov v hárku s názvom „Vysvetlivky ku kroku 1“.“ 
Zákon o e-Governmente v § 56 ods. 1 písm. f) totožne s návrhom zákona (§ 81 písm. c) návrhu zákona) určuje pokutu za porušenie povinnosti osobou oprávnenou vykonať konverziu. 
Na základe uvedeného nedochádza k vzniku, zrušeniu alebo zmene výšky sankcie za porušenie návrhu zákona, preto považujeme požiadavku Komisie na vypracovanie Analýzy vplyvov na podnikateľské prostredie za neopodstatnenú.
K vplyvom na informatizáciu spoločnosti
V nadväznosti na ustanovenie čl. I, § 57 Komisia žiada predkladateľa do analýzy vplyvov na informatizáciu spoločnosti doplniť Centrálny systém evidencie poplatkov Štátnej pokladnice – „ÚHRADY“ (MetaIS: isvs_15097). Ide o rozšírenie služieb a integračných rozhraní vrátane integrácie na Modul elektronických platieb (MEP).
Odôvodnenie: Vypustenie ustanovení § 5 ods. 5 a 6 zo zákona č. 305/2013 Z. z. a návrh § 57 v novom e-Governmentovom zákone má vplyv na zmenu architektúry riešenia úhrad správnych poplatkov a súdnych poplatkov prostredníctvom ÚPVS za elektronické služby poskytované ÚPVS alebo prístupovými miestami, a to tak, že sa na tento účel nepoužije IS PEP (Centrálny systém evidencie poplatkov Prevádzkovateľa systému v rámci služby eKolok), ale Úhrady (Informačný systém Štátnej pokladnice). 

Vyhodnotenie pripomienok zo strany predkladateľa: 
Pripomienky boli zapracované. 

K vplyvom na služby verejnej správy pre občana
Komisia nesúhlasí s vyznačením žiadneho vplyvu na služby verejnej správy pre občana a na procesy služieb vo verejnej správe v doložke vybraných vplyvov. Komisia žiada, aby predkladateľ v doložke vybraných vplyvov vyznačil pozitívny a negatívny vplyv na služby verejnej správy pre občana a pozitívny a negatívny vplyv na procesy služieb vo verejnej správe a vypracoval príslušnú analýzu.
Odôvodnenie: Návrh plošne mení spôsob poskytovania existujúcich služieb v rámci verejnej správy. Zákonom sú dotknuté nielen správne konania, ale aj na iné úradné postupy orgánov voči občanom. Návrh tiež uvádza a špecifikuje aj nové služby, ako je napr. elektronické plnomocenstvo (register elektronických plnomocenstiev), elektronická úradná tabuľa a inštitút asistovanej komunikácie pre občanov bez technických zručností. Návrhom sa rovnako aj priamo menia spôsoby doručovania, autorizácie, autentifikácie a predkladania príloh vo všetkých úradných postupoch, čo má dopad na fyzickú osobu – občana.
K pozitívnemu vplyvu na služby verejnej správy na občana:
Zníženie nepriamych finančných nákladov: Predkladaným návrhom sa upravujú ustanovenia, ktoré prinášajú pre občanov vyššiu efektivitu a nižšie náklady pri vybavovaní svojich požiadaviek pri kontakte s orgánom verejnej správy, kde občan ušetrí peniaze za cestovanie na úrad, poštovné či tlač listín, keďže služby budú dostupné bez potreby fyzického kontaktu s orgánmi verejnej správy. Rovnako pri zavedení registra plnomocenstiev klesnú náklady spojené s ich opakovaným papierovým predkladaním.
Zníženie času vybavenia požiadavky: Orgány budú povinne využívať referenčné údaje, čiže občania nebudú musieť opakovane dokladovať údaje, ktoré už štát má. Rozširujú sa možnosti autorizácie (podpisovania), čiže úkon bude možné vybaviť rýchlejšie. Doručenie elektronického úradného dokumentu nastáva momentom sprístupnenia v schránke (rýchlejšie ako klasická pošta) – úspora času návštevy pošty.
Zanikajúce povinnosti: Zaniká povinnosť duplicitného dokladovania údajov a listín, zaniká povinnosť návštevy orgánov VS, pošty a pod.
K negatívnemu vplyvu na služby verejnej správy pre občana:
Vznik nových povinností: Ak má občan aktivovanú e-schránku a neprevezme dokument do 15 dní od sprístupnenia, uplatní sa tzv. "fikcia doručenia" a dokument sa považuje za doručený uplynutím tejto lehoty. Občan tak má povinnosť svoju schránku sledovať.
K negatívnemu vplyvu na procesy služieb vo verejnej správe:
Nové povinnosti pre orgán VS: Orgánu verejnej správy vzniká povinnosť zabezpečiť prevádzku nových služieb  (napr. správa registra plnomocenstva, zabezpečiť úroveň autentifikácie, povinnosť využívať spoločné moduly - centrálne komponenty a pod.).
K pozitívnemu vplyvu na procesy služieb vo verejnej správe:
Zanikajúce povinnosti pre orgán VS: Zánik povinnosti vedenia spisov v papierovej podobe a pod.

Vyhodnotenie pripomienok zo strany predkladateľa: 
Komisia v stanovisku k návrhu zákona o e-Governmente a o zmene a doplnení niektorých zákonov (ďalej len „návrh zákona“) vo vzťahu k vplyvom na služby verejnej správy pre občana uviedla, že návrh zákona plošne mení spôsob poskytovania existujúcich služieb v rámci verejnej správy.
Komisia svoje tvrdenie odôvodňuje skutočnosťou, že návrhom zákona sú dotknuté správne konania, iné úradné postupy orgánov voči občanom, nové služby, napr. elektronické plnomocenstvo (register elektronických plnomocenstiev), elektronická úradná tabuľa a inštitút asistovanej komunikácie pre občanov bez technických zručností, spôsoby doručovania, autorizácie, autentifikácie a predkladania príloh vo všetkých úradných postupoch, čo má dopad na fyzickú osobu – občana. 
Predkladateľ návrhu zákona k tvrdeniu Komisie uvádza, že väčšina procesných postupov a právnych inštitútov je už predmetom súčasnej právnej úpravy zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov. 
Návrh zákona predstavuje iba komplexnú revíziu a precizovanie už existujúcej právnej úpravy zákona o e-Governmente reflektujúc na potreby aplikačnej praxe po vyše desiatich rokoch účinnosti zákona o e-Governmente a súčasne vytvára právny rámec pre efektívnu digitálnu transformáciu a interoperabilitu s cieľom budovania modernej digitálnej verejnej správy.
Komisiou uvedené pozitívne vplyvy na služby verejnej správy pre občana, napr. vyššia efektivita, nižšie náklady občana a zníženie času pri komunikácii s orgánom verejnej správy a negatívne vplyvy na služby verejnej správy pre občana, napr. občan má povinnosť svoju schránku sledovať z dôvodu tzv. fikcie doručenia, nepredstavujú nové vplyvy ako následok právnej úpravy návrhu zákona.
Z uvedených dôvodov považujeme požiadavku Komisie, aby predkladateľ v doložke vybraných vplyvov vyznačil pozitívny a negatívny vplyv na služby verejnej správy pre občana a pozitívny a negatívny vplyv na procesy služieb vo verejnej správe a vypracoval príslušnú analýzu, za neopodstatnenú.

K vplyvom na manželstvo, rodičovstvo a rodinu
Na základe povahy navrhovanej právnej úpravy je možné predpokladať nepriame pozitívne dopady na manželstvo, rodičovstvo a rodinu. Návrh zákona nie je neutrálny. Návrh zákona vo svojej podstate predstavuje systémovú zmenu prístupu k právam (a k uplatňovaniu práv).
Vypracovanie analýzy vplyvov na manželstvo, rodičovstvo a rodinu predstavuje nevyhnutnú súčasť  legislatívneho procesu, ktorej účelom je identifikovať, analyzovať a vyhodnotiť  priame aj nepriame  dopady navrhovanej právnej úpravy  na fungovanie rodinných  vzťahov a výkon rodičovských práv a povinností. V tom prípade aj právne predpisy, ktoré primárne neupravujú rodinnoprávne  vzťahy, môžu mať významný sekundárny dopad na rodiny, najmä v oblasti:
- prístupu k verejným službám (štátu),
- administratívnej a časovej záťaže (umožňujú vo väčšej miere tráviť čas s rodinou),  
- digitálnej dostupnosti alebo
- právnej istoty (záväzné právne dokumenty týkajúce sa manželstva, rodičovstva a rodiny budú prijímané a odosielané elektronicky).
Vypracovanie analýzy vplyvov nemožno považovať za formálnu náležitosť, ale za podstatný analytický nástroj, ktorý prispieva k tvorbe vyváženej, inkluzívnej a sociálne udržateľnej právnej úpravy.
Analýza vplyvov na manželstvo, rodičovstvo a rodinu zároveň plní preventívnu funkciu, keď umožňuje identifikovať potenciálne dopady ešte pred prijatím právnej úpravy.

Vyhodnotenie pripomienok zo strany predkladateľa: 
Komisia v stanovisku k návrhu zákona o e-Governmente a o zmene a doplnení niektorých zákonov (ďalej len „návrh zákona“) vo vzťahu k vplyvom na manželstvo, rodičovstvo a rodinu uviedla, že návrh zákona vo svojej podstate predstavuje systémovú zmenu prístupu k právam  (a k uplatňovaniu práv).
Predkladateľ návrhu zákona k tvrdeniu Komisie uvádza, že návrhom zákona sa vykonáva aj komplexná revízia už existujúcej právnej úpravy e-Governmentu po vyše desiatich rokoch účinnosti zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov. 
Uvedená revízia vychádza zo skutočnosti, že systematika a použité východiská súčasného zákona o e-Governmente už nereagujú v náležitej miere na požiadavky modernej digitálnej verejnej správy, a preto sa nahrádza novým zákonom, ktorý reflektuje súčasné potreby digitálnej transformácie a zabezpečuje interoperabilitu medzi orgánmi verejnej moci.  
Vychádzajúc z jednotlivých kritérií vplyvu na manželstvo, rodičovstvo a rodinu, napr. zmena rodinného prostredia, narušenie zdravého rodinného prostredia, demografický rast, odstraňovanie prekážok, ktoré bránia pracujúcim rodičom dosiahnuť želaný počet detí, množstvo času alebo príležitostí pre rodičov alebo pre deti na realizáciu rodinného života, prenikanie sociálne patologických závislostí do rodín, vzájomná súdržnosť členov rodiny, posilňovanie väzieb medzi členmi rodiny, obnovovanie alebo záchrana rodín, vznik, či pretrvávanie konfliktov medzi členmi rodiny, rozpad rodín a ďalších, vo vzťahu k právnej úprave návrhu zákona, považujeme požiadavku Komisie na vypracovanie Analýzy vplyvov na manželstvo, rodičovstvo a rodinu za neopodstatnenú.

III. Záver: Stála pracovná komisia na posudzovanie vybraných vplyvov vyjadruje 

 nesúhlasné stanovisko

s materiálom predloženým na predbežné pripomienkové konanie s odporúčaním na jeho dopracovanie podľa pripomienok v bode II.

IV. Poznámka: Predkladateľ zapracuje pripomienky a odporúčania na úpravu uvedené v bode II a uvedie stanovisko Komisie do doložky vybraných vplyvov spolu s vyhodnotením pripomienok.

Nesúhlasné stanovisko Komisie neznamená zastavenie ďalšieho schvaľovacieho procesu. Stanovisko Komisie slúži ako podklad pre informované rozhodovanie vlády Slovenskej republiky a ďalších subjektov v rámci schvaľovacieho procesu. 

Predkladateľ má možnosť dopracovať materiál podľa pripomienok a zaslať ho na opätovné schválenie Komisie, ktorá môže následne zmeniť svoje stanovisko.


	14. Stanovisko Komisie na posudzovanie vybraných vplyvov zo záverečného posúdenia č. .......... (v prípade, ak sa uskutočnilo v zmysle bodu 9.1. Jednotnej metodiky) 

	
	☐   Súhlasné 
	☐  Súhlasné s  návrhom na dopracovanie
	☐  Nesúhlasné


Uveďte pripomienky zo stanoviska Komisie z časti II. spolu s Vaším vyhodnotením:

